Jesus spreek hierdie woorde uit uiteraard voordat Hy gekruisig is en uit die dood opgestaan het. Presies waarna Jesus verwys wanneer Hy hierdie woorde uitspreek is nie maklik verstaanbaar nie.
Die Koninkryk van God sal met krag kom. Enersyds sal sommige al dood wees voordat dit gebeur. Daarteenoor sal daar mense wees wat die koms van sy Koninkryk sal beleef en daarvan getuies sal wees.
Die teks kan na die opstanding van Jesus, die hemelvaart en pinkster gebeure verwys.
Koninkryk van God verwys na God se heerskappy wat bevestig en openbaar sal word deur Jesus se bediening. Die mense wat daartoe uitverkies is sal dit sien en dit kan onderskei.
Die koninkryk van God is 'n geestelike werklikheid. Dit kan nie met die blote oog onderskei word nie. Onthou hoedat selfs die dissipels altyd weer iets aards en sigbaar veronderstel het. Selfs by Jesus se hemelvaart is die vraag of Jesus nou die Koninkryk van Israel gaan oprig. Hy moet die keiser 'n bloedneus gee. Hy moet sy gesag sigbaar laat geld en die Romeine wat sy volk so swaar laat kry in eie munt terugbetaal.
Jesus se Koninkryk is nie van sand en steen, trone en magsvertoon nie. Dis 'n toestand van vrede en versoening, enersyds met God maar ook met mekaar.